‘ทิพย-สคบ.’ทำประกันสินค้า
คุ้มครองเจ้าของผลิตภัณฑ์ ทำความเสียหายให้ผู้บริโภค
26 มิ.ย. 2555

คุ้มครองเจ้าของผลิตภัณฑ์ ทำความเสียหายให้ผู้บริโภค
ทิพยประกันภัยจับมือ สคบ.พัฒนาประกันภัยความรับผิดต่อผลิตภัณฑ์ รุกตลาดสินค้าอุปโภคบริโภครองรับการฟ้องร้องของประชาชน
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทอยู่ระหว่างทำงานร่วมกับสำนักงานคณะกรรมการคุ้มครองผู้บริโภค (สคบ.) ในการพัฒนาแบบประกันภัยความรับผิดต่อผลิตภัณฑ์ (Product Liability) เพื่อให้ความคุ้มครองแก่เจ้าของสินค้า ในกรณีที่ประชาชนซึ่งเป็นผู้บริโภคมีการฟ้องร้องว่าสินค้าสร้างความเสียหายต่อชีวิต 
“ทุกวันนี้ประชาชนมีการเรียกร้องและรักษาสิทธิตัวเองมากขึ้น เห็นได้จากการร้องเรียนไปยัง สคบ. ซึ่งทาง สคบ.ในฐานะคุ้มครองผู้บริโภค จึงต้องการที่จะให้ผู้ผลิตสินค้าทำประกันภัยดังกล่าว เพื่อให้ผู้บริโภคได้รับการดูแลและไม่ทำให้ผู้ผลิตเดือดร้อน” นายสมพร กล่าว
นายสมพร กล่าวว่า อย่างไรก็ตามการประกันภัยความรับผิดต่อผลิตภัณฑ์จะขึ้นอยู่กับความสมัครใจของเจ้าของสินค้า และบริษัทจะเข้าไปทำตลาดตรงกับผู้ผลิต โดย สคบ.จะร่วมกันกำหนดรายละเอียดและขอบเขตของความคุ้มครอง เพื่อนำรายละเอียดไปออกแบบประกันภัย
ทั้งนี้ ที่ผ่านมาบริษัทมีการทำประกันภัยเพื่อสังคมที่เป็นนโยบายของภาครัฐอย่างต่อเนื่อง รวมถึงประกันภัยพืชผลที่อยู่ระหว่างการรออนุมัติของคณะรัฐมนตรี ทางบริษัทก็จะเข้าร่วมด้วย
สำหรับการจ่ายสินไหมน้ำท่วม 1.8 หมื่นล้านบาท แยกเป็นสินไหมลูกค้ารายย่อยประมาณ 3,000 ล้านบาท ที่เหลือเป็นสินไหมที่ต้องจ่ายให้ลูกค้ารายใหญ่ โดยลูกค้ารายย่อยบริษัทจ่ายสินไหมไปแล้ว 90% ส่วนลูกค้ารายใหญ่จ่ายสินไหมไปแล้วประมาณ 30% เพราะยังซ่อมแซมไม่เสร็จ และต้องรอเวลาในการสั่งเครื่องจักรใหม่เข้ามา อย่างไรก็ตามในจำนวน 1.8 หมื่นล้านบาท บริษัทต้องจ่ายสินไหมจากเงินของบริษัท 10% เท่านั้น ซึ่งได้บันทึกบัญชีในปี 2554 ที่ผ่านมาแล้ว 1,400 ล้านบาท และไตรมาสแรกของปีนี้ได้ทำการบันทึกบัญชีอีก 500 ล้านบาท อีก 90% ได้ทำประกันภัยต่อไปยังต่างประเทศ 
นายสมพร กล่าวว่า 5 เดือนแรก บริษัทสามารถขายประกันภัยได้ประมาณ 7,430 ล้านบาท จากเป้าหมายปีนี้ 2 หมื่นล้านบาท โดยคาดว่าน่าจะได้ตามเป้าหมายที่วางไว้ เพราะมีตัวแทนเพิ่มขึ้นเป็น 3,000 คนแล้ว จากปีที่ผ่านมาซึ่งมีประมาณ 200 คน ทำให้งานรายย่อยเข้ามาจำนวนมาก จึงไม่สามารถที่จะออกกรมธรรม์ได้ทัน ต้องว่าจ้างบริษัทภายนอกช่วยออกกรมธรรม์ให้ โดยบริษัทอยู่ระหว่างการพัฒนาระบบการออกกรมธรรม์ให้รองรับลูกค้ารายย่อยที่จะเพิ่มขึ้นในอนาคต